**A pehelyruha** *– japán népmese*

Mivóban, a Szuruga folyó partján élt egyszer egy halászember. Egy nap nagyon kifáradt a munkában, s lefeküdt a part egy pázsitos helyén, amikor egyszerre tündöklő szép ruhát vett észre, amely vakítóan fehérlett a szemébe. Csodálatos ruha volt, finom, áttetsző, a legkönnyebb pehelyből. – A csodaruha vállain pedig két hófehér szárny függött. – Kíváncsian emelte föl a halász a pehelyruhát, s úgy gondolta, hogy majd hazaviszi, amikor hirtelen tündérszép leányka termett előtte, s hangos sírással kérte vissza tőle a ruhát. A halászember eleinte hallani sem akart arról, hogy ő megváljon a ritka zsákmánytól, de a leányka könnyes szemmel mondta el neki, hogy ő tündérleány és nem mehet vissza tündérek közé mindaddig, míg vissza nem kapja a pehelyruhát, melyet azért vetett le, hogy megfürödhessék a folyó vizében.

Sírása és panasza végül meghatotta a halászt, aki így szólt:

– Jól van, hát visszaadom a ruhádat, de csak úgy, ha eljárod előttem a tündértáncot, mellyel ti, tündérek fölemelkedtek a felhőkig.

A tündérleány így felelt:

– Legyen meg a kívánságod. Add ide a ruhámat, és azonnal meglátod a táncot.

A halász gondolkodóba esett és aztán így szólt:

– Nem, előbb táncolj, s aztán kapod meg a ruhádat.

A tündérleány erre haragosan mondta:

– Szégyelld magad, hogy kételkedsz egy tündér szavában! Hiszen a ruhám nélkül nem tudok táncolni. Anélkül csak olyan vagyok, mint a földi leányok. Add ide gyorsan és nem fogod megbánni! Te úgy sem veheted hasznát.

A halász megszégyenülten adta oda a ruhát, a tündér egy szempillantás alatt fölvette, s gyönyörű táncot lejtett el a bámuló halász előtt.

Hozzá oly csodaszépen énekelt, hogy a halász egészen beleszédült, s azt sem tudta, mi történik vele: ébren van-e, vagy csak álmodik. És a tündér csak szállt, szállt mind magasabbra, míg végre egy fehér bárányfelhő mögött eltűnt.